**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2019. június 26-án tartandó**

**rendes ülésére**

Az előterjesztés tárgya: **A Tiszavasvári Sporttelep használati jogának biztosítása a TSE részére a 2019/20-as bajnoki évre**

Melléklet: 1 db (Kérelem és beszámoló)

A napirend előterjesztője: Szőke Zoltán polgármester

Az előterjesztést készítette: dr. Jászkovics Adél vagyongazdálkodási ügyintéző

Az előterjesztés ügyiratszáma: TPH/6829/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30. pontja |
| Szociális és Humán Bizottság | SZMSZ 5. melléklet 1.9. pontja |

Az ülésre meghívni javasolt szervek, személyek:

|  |  |  |
| --- | --- | --- |
| **Meghívott neve** | **Meghívott titulusa** | **Elérhetősége** |
| Nácsa Balázs | Tiszavasvári Sportegyesület elnöke | nacsa.balazs@tiszater.hu |
| Czirjákné Szabó Erika | Városi Kincstár gazdasági vezetője | czirjakne.erika@tiszavasvari.hu |

Egyéb megjegyzés:

……………………………………………………………………………………………………………………………………………………………………………………………………

Tiszavasvári, 2019. június 20.

**dr. Jászkovics Adél**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: dr. Jászkovics Adél

**ELŐTERJESZTÉS**

**- a Képviselő-testülethez -**

**a** **Tiszavasvári Sporttelep használati jogának biztosítása a TSE részére**

**a 2019/20-as bajnoki évre**

**Tisztelt Képviselő-testület!**

**Az elmúlt évekhez hasonlóan Nácsa Balázs a Tiszavasvári Sportegyesület elnöke** **azzal a kéréssel fordult ismételten az önkormányzathoz,** **hogy használati jogot biztosítson részükre a 4440 Tiszavasvári, Fehértói út 2/b. szám alatt található Sporttelep megnevezésű ingatlanon.**

Kérelmének oka, hogy a Sportegyesület bajnokságba benevezett csapatai a Sporttelepet és kiegészítő épületeit edzések megtartására, bajnoki és más szervezett mérkőzések, tornák lebonyolításra használhassák. **Az ingatlanra vonatkozó használati jogot biztosító szerződést a 2019-2020. évi bajnoki nevezéshez kell csatolniuk.**

A Képviselő-testület a 161/2017.(VI.29.) Kt. számú határozatával a 2017-2018. évadra, illetve a 182/2018. (VI.28.) Kt. számú határozatával a 2018-2019. évadra is biztosította a TSE részére a sporttelep használatát. A 2018. júniusában létrejött 1 éves határozott időtartamra kötött használati szerződés értelmében a Használatba vevőnek 2019. június 30. napjáig a vagyon hasznosításáról, a közfeladat ellátásról a szerződésben foglalt karbantartási, gondozási kötelezettségek teljesítéséről be kell számolni. A TSE vezetője csatolta beszámolóját, mely az előterjesztés mellékletét képezi. Erre tekintettel ***megkérem a Képviselő-testületet***, hogy a ***2018/2019. évre vonatkozó beszámolóját fogadja el***.

Tájékoztatom továbbá a T. Képviselő-testületet, hogy a használattal érintett ingatlan, azaz a 4440 Tiszavasvári, Fehértói u. 2/b. szám alatti ingatlan a Tiszavasvári Város Önkormányzatának tulajdonát képezi, azonban annak üzemeltetése a ***177/2018. (VI.28.) Kt. sz. határozat mellékletét képező együttműködési megállapodás 6. pontja*** alapján átadásra került a Városi Kincstár részére. A sporttal érintett közfeladatok ellátását a Tiszavasvári Város Önkormányzata a Városi Kincstáron keresztül biztosítja. Ennek értelmében ***javaslom***, hogy a Városi Kincstár a 4440 Tiszavasvári, Fehértói út 2/b. szám alatti ingatlanon használati jogot biztosítson a TSE részére.

Javaslom a T. Képviselő-testület részére, hogy a fentiekre tekintettel a Tiszavasvári Város Önkormányzata, mint tulajdonosi jog gyakorlója hozzájárulását adja a TSE és a Városi Kincstár között létrejövő, az ingyenes használati jogot biztosító szerződés megkötéséhez.

**Ingyenes használati szerződés megkötésének hatályos jogszabályi háttere:**

**A Tiszavasvári Város Önkormányzata vagyonáról és a vagyongazdálkodás szabályairól szóló 31/2013. (X.25.) önkormányzati rendelet** (továbbiakban: **vagyon rendelet**) **9.§ (1)** bekezdés r./ pontja szerint az ingatlan használatának átengedése a Képviselő-testület hatáskörébe tartozik.

**A nemzeti vagyonról szóló 2011. évi CXCVI. törvény** (a továbbiakban: **Nvtv.**) **3. § (1)** bekezdés **18. pontja** és **vagyon rendelet 3. sz. melléklete értelmében** **a 2438 hrsz.-ú ingatlan az önkormányzat korlátozottan forgalomképes törzsvagyonába tartozik.**

Az Nvtv. 7. § (1) **a nemzeti vagyon alapvető rendeltetése a közfeladat ellátásának biztosítása.**

Az Nvtv. 11. § (13)bekezdésében foglaltak értelmében **nemzeti vagyon ingyenesen kizárólag közfeladat ellátása céljából, a közfeladat ellátáshoz szükséges mértékben hasznosítható**, valamint adható vagyonkezelésbe.

**A Magyarország helyi önkormányzatairól szóló** **2011. évi CLXXXIX. törvény** **13. § (1)** A helyi közügyek, valamint a helyben biztosítható **közfeladat**ok körében ellátandó helyi **önkormányzati feladat**ok különösen:

**15. „sport, ifjúság ügyek…”**

Az Nvtv. 11. § (10) bekezdésében foglaltak értelmében a **nemzeti vagyon hasznosítására vonatkozó szerződés** **csak természetes személlyel vagy átlátható szervezettel** köthető. A hasznosításra irányuló szerződés **határozatlan vagy legfeljebb 15 év határozott időre köthető**.

Az Nvtv. 11.§ (16) bekezdése alapján a helyi önkormányzat tulajdonában álló nemzeti vagyon tekintetében törvényben vagy a **helyi önkormányzat rendeletében meghatározott értékhatár feletti nemzeti vagyont hasznosítani** – **ha törvény kivételt nem tesz** – **csak versenyeztetés útján**, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával **lehet.**

Az Nvtv. 11.§ (17) bekezdésének b) pontja alapján **mellőzhető a versenyeztetés** abban az esetben, ha a **hasznosítás jogszabályban előírt** állami vagy **önkormányzati feladatot ellátó gazdálkodó szervezet javára történik.**


**Ennek megfelelően, mellőzhető a versenyeztetés, mivel az ingatlan ingyenes használatba adása a Tiszavasvári Sportegyesület javára történik, amely szervezet az Mötv. 13. § (1) bekezdés 15. pontjában foglalt sport és ifjúság ügyeket maradéktalanul ellátja.**

Fentiek figyelembevételével kérem a Tisztelt Képviselő-testületet az előterjesztés megtárgyalására és a határozat-tervezet elfogadására!

Tiszavasvári, 2019. június 20.

**Szőke Zoltán**

**polgármester**

***Előterjesztés melléklete:***

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2019.(VI.26.) Kt. sz.**

**határozata**

**a** **Tiszavasvári Sporttelep használati jogának biztosítása a TSE részére**

**a 2019/20-as bajnoki évre**

Tiszavasvári Város Önkormányzata képviselő-testülete Magyarország helyi önkormányzatairól szóló 2011. évi CLXXXIX tv. 107. §-ában foglalt hatáskörében eljárva az alábbi határozatot hozza:

Tiszavasvári Város Önkormányzat Képviselő-testülete

1. A Tiszavasvári Sportegyesület elnöke által a 2018/19-es bajnoki évadra vonatkozó használati szerződés alapján készített beszámolót elfogadja.
2. Hozzájárul a Tiszavasvári Város Önkormányzata tulajdonában lévő tiszavasvári 2438 hrsz.-ú, a valóságban 4440 Tiszavasvári, Fehértói u. 2/b. szám alatt található Sporttelep megnevezésű ingatlanra vonatkozóan, a TSE és a Városi Kincstár között létrejövő, az ingyenes használati jogot biztosító szerződés megkötéséhez.
3. Felkéri a Városi Kincstár gazdasági vezetőjét, hogy a használati jogra vonatkozó megállapodást kösse meg a Tiszavasvári Sportegyesület elnökével.

**Határidő**: azonnal **Felelős**: Szőke Zoltán

polgármester